اوْرخان ولی ده اوْلسانیز، بضن سئودییینیز قادینا سؤزونوز کئچمز. شاعیرین دلیجهسینه عاشق اوْلدوغو ناهید خانیما يازدیغی و ایلک دفعه يايیملانان مکتوبلار بۇنو ثبوت ائدیر. نه قدهر دیل تؤکسه ده، بیرجه اوْنو سئودییینه ایناندیرا بیلمیر. و يالواریر: “ناهیدجان، داها شیرین مکتوبلار يازسان، اوْلماز؟ اورخان ولینین اؤلوموندن 64 ایل سوْنرا ناهید خانیما يازدیغی سئوگی، حسرت و کدهر دوْلو مکتوبلار ایلک دفعه کیتاب حالیندا اوْخوجولارا تقدیم اوْلونوب.
ادبیات اؤیرتمنی، سوْنرالار شاعیر عاریف دامارین حیات يوْلداشی اوْلان ناهید خانیم صمد آغاوْغلويا گؤره “رئنئسسانس کیمی قادین”، جمال سۆرييايا گؤره ایسه “جۆمهوریت دؤورونون خێردا بۇرژوا دویارلیلیغینین آناسی” ایدی.“يالنیز سنی آراییرام” آدلی کیتابدا 1947-1950-جی ایللر آراسی گؤندریلمیش 62 مکتوب وار. مکتوبلاردا ولی ناهید خانیما داها واجیب ایشلر گؤرهجهيینی پلانلاشدیردیغینی يازیب. اصل ایستانبول شاعیرینین سئوگیلیسینین اوْلمادیغی شهری گؤرون نئجه تصویر ائدیر: “شهر پالچیقلی کۆچهلریيله، بۇلودلو هاواسیيلا منه دۆنياداکی شهرلرین ان چیرکین ایمیش کیمی گلیر. ایستانبولدا تک ايلنجهم سندن مکتوب آلماقدیر”.
ناهید خانیم همین دؤورده يحيا کمالین اؤیرنجیسی خلیل وئدا فێراتلی ایله ائولی اوْلوب و مکتوبلاردا تئز-تئز اوْرخان ولی “ایمکانسیز سئوگی”دن، بیر داها گؤروشه بیلمهيهجکلریندن ناراحاتلیغینی ایفاده ائدیر. ولی سوْن مکتوبونو 12 اوْکتيابر 1950-جی ایلده ایستانبولدان يازیر. سوْنراسی دا يقین شاعیرین اوْخوجولارینا معلومدور. اوْرخان ولی 10 نوْيابردا بیر هفتهلیک گئتدییی آنکارادا بلدیهنین آچیق قوْيدوغو چۇخورا دۆشور، باشیندان يارالانیر. 14 نوْيابردا حالی پیسلشیر، خستخانايا آپاریلیر. ائله همین گئجه بئيین قاناماسیندان دۆنياسینی ديَیشیر. کیتابین سوْنوندا ناهید خانیمین 12 نوْيابر 1950-جی ایل تاریخلی مکتوبو وار. ولینین سئوگیسینه اینانمايان، دایما اوْنو قێسقانان، سوْيوق داورانان ناهید خانیمین مکتوبوندا ان سئوگی دوْلو جۆمله “گؤزلریندن اؤپورم”دیر.
22 يانوار 1947
“تک ياشاماغینی، آنجاق منه عاید اوْلماغینی ایستهيیرم” يازیرسان. من ده سنین يالنیز منه عاید اوْلماغینی ایستهيیرم. بۇندان ذره قدر شۆبهه ائتمه. سندن باشقاسی ایله ان خێردا مۆناسیبتیم اوْلاجاغینی آغلینا دا گتیرمه. عینی شئيی من ده ایستهيیرم. یعنی سنین تکجه منه عاید اوْلماغینی ایستهيیرم. آنجاق بۇنون ایمکانسیز اوْلدوغونو دا بیلیرم. دوْغرودان، نئجه اوْلاجاق بیزیم حالیمیز ناهید؟ داها بیر-بیریمیزی گؤرمهيهجهيیک؟ بۇ قدر کدهرلی طالع اوْلار؟
5 آپرئل 1947
سنه ده، منه ده ایمکانسیز گؤرونن بۇ سعادت گۆنلرین بیر گۆنو حیاتا کئچسه، بۆتون عؤمروم بوْيو ایتیردیکلریمین هئچ بیرینه تأسفلنمهيهجهيم. تکجه بۇ سئوینج منه ياشاماق اۆچون يئتهجک. اوْ بؤيوک، اوْ يئگانه سعادت اۆچون اللهامی، طالعيمی، ياخود هر هانسی باشقا بیر شئيمی، نهیه اینانماق لازیمدیرسا، اینانماق ایستهيیرم. آللاها اینانان اینسانلارین نئجه ایناندیقلارینی، نئجه سئودیکلرینی بیلیریک. من سنی داها چوْخ سئویرم. داها چوْخ دا اینانا بیلهرم.
23 ماي 1947
ان گؤزل شئيلری سنه قارشی دۇيدوغومو ان ياخشی سنین بیلمهيین گرک.
15 ایيول 1947
يئنی شعرلریمین اوْلوب-اوْلمادیغینی سوْروشورسان. اوْلسايدی، گؤندرردیم. اینسان زامان-زامان بئله سۇسور. بۇ يقین داها بؤيوک دؤنم اۆچون حاضیرلیقدیر. ياخین گۆنلرده مۆهوم شعرلر يازاجاغیما اۆمید ائدیرم.
16 سئنتيابر 1947
مکتوبون منی اولدوقجا ممنون ائلهدی. بۇنونلا بئله چوْخو منه خيال کیمی گؤروندو. ائله اۆمیدلردیر کی، ایمکان باخیمیندان هئچ بیر اساسا دايانمیر. بۇ صؤحبتلر بیر آز دا کوْممونیست شاعیرلرین شعرلرینه بنزهيیر. همیشه “گؤزل گۆنلر گؤرهجهيیک” دئيیرلر. ياخشی، بس نئجه گؤرهجهيیک؟ ائله دئيیلمی؟ بیزه ده مارئشال (فئوزی چاکماک) کیمی آدام لازیمدیر. “دؤزون، بۆتون ایستهدیکلرینیز اوْلاجاق” دئسین. ایناناق، دؤزهک.
2 اوْکتيابر 1947
دورومومو بیر دۆشون. ایکی گۆندور ياغان ياغیشا و سوْيوغا باخمایاراق اۆستومده تکجه آغ پئنجک وار. آياققابیم يوْخ، کؤينهيیم يوْخ، قالستوکوم يوْخ. بۇ قیيافهده آنکارایا گله بیلهرممی؟ خۆصوصن بعضیلرینه بۇ صفالتیمی گؤسترمک ایستهمیرم. کئچن دفعه بوْرجا بیر پئنجکلیک پارچا آلدیم، درزیيه وئردیم. بۇ شنبه گؤتورهجهيم (درزیيه وئرمک اۆچون ایگیرمی-ایگیرمی بئش لیرا تاپسام). آمما اوْ دا سورونو حل ائتمهيهجک.
29 نوْيابر 1947
تکجه سنین اۆچون ياشايیرام. تکجه سنین اۆچون ياشاماق ایستهيیرم. منی سئو دئمک ایستهمیرم، سادهجه اینان. عؤمروموزون سوْنونا قدهر منه ایناناجاغینی دۆشونه بیلسم، بۇندان دۇياجاغیم موتلولوق بۇ گۆنه قدهر دۇيدوقلاریمین ان بؤيويو اوْلار.
16 ماي 1949
بۇ مکتوبو سندن آيریلدیقدان سوْنرا يازیرام. سنی هئچ واخت اۇنودا بیلمهيهجهيیمی بیلدیییم حالدا منی اۇنوتماغینی ایستهيیرم. آرامیزدا نهلرینسه ياشاندیغینی هئچ کیم بیلمهسین. من نه اوْلور-اوْلسون، یاشامیما نه قاریشمیش اوْلور-اوْلسون، هئچ کیمی سنین يئرینه قوْيا بیلمهرم. آللاها امانت اوْل، ناهید.
َAnlam.Biz
azb_Arab azb_Arab azb_Arab snd_Arab azb_Arab kas_Arab azb_Arab bjn_Arab azb_Arab uig_Arab azb_Arab azb_Arab azb_Arab azb_Arab azb_Arab azb_Arab azb_Arab bjn_Arab azb_Arab tuk_Latn